Lars Barfoed (KF), 2011-05-12:
Dette beslutningsforslag indebærer, at regeringen senest i den kommende folketingssamling, dog ikke denne, pålægges at fremsætte et lovforslag, der udfaser pelsdyravlen i Danmark over en 3-årig periode og derefter forbyder pelsdyravl i Danmark.
Forslagsstillerne begrunder forslaget med, at pelsdyrs adfærdsmæssige behov ikke kan opfyldes under burforhold.
Udvalget for Fødevarer, Landbrug og Fiskeri har jo tidligere stillet mig et samrådsspørgsmål, AR, om afvikling af de danske minkfarme, og jeg svarede på spørgsmålet under et samråd den 6. april i år.
En del af min tale i dag vil jo derfor af naturlige grunde være en gentagelse af den besvarelse, som jeg gav under samrådet.
Til brug for besvarelsen under samrådet indhentede Justitsministeriet en udtalelse fra Det Jordbrugsvidenskabelige Fakultet ved Aarhus Universitet, og Det Jordbrugsvidenskabelige Fakultet oplyste i sin udtalelse, at den gennemførte forskning på området viser, at dyrevelfærden i den danske minkproduktion kan være god, hvis dyrene indhuses og passes i overensstemmelse med den gældende pelsdyrbekendtgørelse.
Fakultetet har gentaget det i en rapport om minks velfærd fra april i år.
Samrådet den 6. april og udtalelsen fra Det Jordbrugsvidenskabelige Fakultet angik som sagt produktionen af mink.
I Danmark består langt den overvejende del af pelsdyrproduktionen i produktion af minkpels.
Justitsministeriet er ikke bekendt med, at der skulle knytte sig nogle særlige vanskeligheder til hold af de øvrige pelsdyr, der oprettes i Danmark i dag.
Bekendtgørelsen fastsætter et højt beskyttelsesniveau for pelsdyr og skærper på visse punkter kravene i forhold til Europarådets rekommandation.
Det er således en skærpelse af rekommandationen, når vi i Danmark stiller krav om, at f.eks. mink skal have adgang til enten en hylde eller et rør ud over en permanent adgang til halm.
Hertil kommer, at der på det seneste jo er iværksat en række yderligere initiativer med henblik på at øge velfærden på de danske pelsdyrfarme.
Fødevarestyrelsen har således indført regler om obligatorisk sundhedsrådgivning for pelsdyrfarme.
De regler er trådt i kraft den 1. april 2011.
Der kan naturligvis forekomme overtrædelser af de gældende regler.
Det er uacceptabelt, og der skal slås ned på det.
Det bør imidlertid ikke føre til et totalt forbud mod hold af pelsdyr med henblik på pelsproduktion.
Jeg hæftede mig ved, at Det Jordbrugsvidenskabelige Fakultet ved Aarhus Universitet i sin udtalelse, hvilket jeg nævnte før, har oplyst, at dyrevelfærden i den danske minkproduktion kan være god, hvis dyrene indhuses og passes i overensstemmelse med de gældende regler på området.
Jeg hæftede mig også ved, at Fødevareministeriet, som jo har ansvaret for og kontrollen med overholdelsen af reglerne om hold af pelsdyr, i forlængelse af de forskellige tv-indslag, der har været om pelsdyrproduktionen i Danmark, har taget en række initiativer.
Fødevareministeren har redegjort for de initiativer på et samråd i Fødevareudvalget den 16. april i år.
I øvrigt vil jeg minde om, at Danmark har verdens største minkproduktion.
Ifølge branchens oplysninger sidder danske minkavlere på ca. 60 pct. af verdensmarkedet for minkpels, og den danske minkproduktion har en værdi på op til 7 mia. kr. årligt.
En afvikling af erhvervet vil med andre ord have store samfundsøkonomiske konsekvenser og naturligvis også konsekvenser for de enkelte erhvervsdrivende og deres medarbejdere.